ମୁମ୍ବାଇଃ ବିବାଦ ସହ ବଲିଉଡର ପଙ୍ଗା କୁଇନ୍ କଙ୍ଗନାଙ୍କ ରହିଛି ଗଭୀର ସମ୍ପର୍କ। ସେ କିଛି ନା କିଛି ପ୍ରସଙ୍ଗକୁ ନେଇ ପ୍ରାୟତଃ ବିବାଦ ଘେରରେ ରହିଥାନ୍ତି। ନିକଟରେ ଭାରତ ସ୍ୱାଧୀନ ହେବାକୁ ନେଇ କଙ୍ଗନା ଏକ ବିବାଦୀୟ ବୟାନ ଦେଇଥିଲେ। ଏହାକୁ ନେଇ ଚାରିଆଡେ ତୁମ୍ବୁତୋଫାନ୍ ସୃଷ୍ଟି ହୋଇଛି। ସୋଶାଲ ମିଡିଆରେ ତାଙ୍କୁ ଜୋରଦାର ଟ୍ରୋଲ କରାଯାଇଛି। କେବଳ ସେତିକି ନୁହେଁ ଅନେକ ନେତା ମନ୍ତ୍ରୀମାନେ ମଧ୍ୟ ତାଙ୍କ ବିରୋଧରେ ସ୍ୱର ଉଠାଇଛନ୍ତି। ଏବେ ଏହାକୁ ନେଇ କଙ୍ଗନା ନିଜ ସଫେଇ ରଖିଛନ୍ତି।
ନିଜ ଇନ୍ଷ୍ଟାଗ୍ରାମର ଷ୍ଟୋରୀରେ କଙ୍ଗନା ଏକ ଲମ୍ବା ଚଉଡା ପୋଷ୍ଟ ଶେୟାର କରିଛନ୍ତି। ଏଥିରେ ସେ ଦେଇଥିବା ବୟାନକୁ ସଠିକ ବୋଲି କହିଛନ୍ତି। ଏଥିସହ ଯଦି କେହି ତାଙ୍କୁ ଭୁଲ୍ ପ୍ରମାଣିତ କରିଦିଅନ୍ତି ତେବେ ସେ ନିଜ ପଦ୍ମଶ୍ରୀ ପୁରସ୍କାର ଫେରାଇ ଦେବାକୁ ପ୍ରସ୍ତୁତ ଅଛନ୍ତି ବୋଲି ମଧ୍ୟ କହିଛନ୍ତି।
ସୂଚନା ମୁତାବକ, ପଦ୍ମଶ୍ରୀ ପୁରସ୍କାର ପାଇବାର ଦିନକ ପରେ କଙ୍ଗନା ଏକ ଟିଭି ଚ୍ୟାନେଲକୁ ସାକ୍ଷାତକାର ଦେଇଥିଲେ। ଏହି ସମୟରେ କଙ୍ଗନା ୧୯୪୭ ମସିହାରେ ଭାରତକୁ ଭିକରେ ସ୍ୱାଧୀନତା ମିଳିଥିଲା, ୨୦୧୪ରେ ଦେଶ ପ୍ରକୃତ ସ୍ୱାଧୀନତା ପାଇଛି ବୋଲି କହିଥିଲେ। ତାଙ୍କର ଏହି ବୟାନକୁ ନେଇ ଏବେ ଚାରିଆଡୁ ତାଙ୍କୁ ବିରୋଧ କରାଯାଉଛି। ଏପରିକି ବିଭିନ୍ନ ରାଜ୍ୟରେ ତାଙ୍କ ନାଁ ଏକାଧିକ ମାମଲା ମଧ୍ୟ ରୁଜୁ ହୋଇଛି। ଅନେକ ନେତା ମନ୍ତ୍ରୀ ତାଙ୍କୁ ଦେଶଦ୍ରୋହୀ ବୋଲି କହି ସମାଲୋଚନା କରିଛନ୍ତି।
